Diari Oficial de la Generalitat Valenciana


Sumari del DOGV 4301, del 26-07-2002 (2002/7615)

ORDE de 26 de juny de 2002, de la Conselleria d'Economia, Hisenda i Ocupació, per la qual es convoca el I Concurs del Servef per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven bases.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4301

Data del DOGV
:   26-07-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7615


Data del document
:   26-06-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * premi cultural
    * jove
    * fundació de l'empresa
    * creació d'ocupació
    * distinció honorífica

ORDE de 26 de juny de 2002, de la Conselleria d'Economia, Hisenda i Ocupació, per la qual es convoca el I Concurs del Servef per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven bases. [2002/X7615]
  
La gran dimensió social que té el problema de la desocupació i la constant formació professional dels treballadors han confluït en una concertació entre els agents socials i econòmics i el Govern Valencià, que han apostat per dotar la Comunitat Valenciana dels instruments necessaris per a anar adquirint cotes de benestar social que permeten incorporar la societat valenciana a paràmetres d'integració i competitivitat europea en el millor dels nivells possibles.
  
Mitjançant negociacions fragmentades en el temps, la Comunitat Valenciana ha assumit les màximes competències de l'administració central de l'Estat en matèria de gestió de la Formació Professional Ocupacional, intermediació laboral, condicions laborals i foment d'ocupació.
  
Fruit dels acords pertinents va sorgir el projecte de Llei de Creació del Servei Valencià d'Ocupació i Formació (Servef), i després de la tramitació parlamentària va ser aprovada, per unanimitat de tota la Cambra, la Llei 3/2000, de 17 d'abril, per la qual es crea un organisme autònom capaç de gestionar de manera integral totes les competències relacionades amb aquesta matèria.
  
El Decret 41/2001, de 27 de febrer, del Govern Valencià, aprova el Reglament d'Organització i el Règim Jurídic de l'ens, el qual queda adscrit a la Conselleria d'Economia, Hisenda i Ocupació i inclou en la seua estructura orgànica la participació dels agents socials i econòmics a fi d'enriquir-ne l'actuació.
  
Amb la finalitat de fomentar l'ocupació i incentivar els joves amb vocació empresarial, es considera oportuna la constitució d'aquest concurs d'emprenedors.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
Es convoca el I Concurs del Servei Valencià d'Ocupació i Formació (Servef) per a Joves Emprenedors i s'aproven les bases per què es regeix aquesta convocatòria, incloses en l'annex I d'esta orde.
  
Segon. Finançament
  
L'import global màxim destinat a aquest concurs puja a 2.850 euros i es farà efectiu a càrrec del pressupost del Servef de l'any 2002, dins de la línia pressupostària T5283, capítol IV, del programa pressupostari 321.10, d'acord amb la següent distribució:
  
- primer premi: 1.500 euros,
  
- segon premi: 900 euros,
  
- tercer premi: 450 euros.
  
DISPOSICIONS FINALS
  
Primera
  
Es delega en la Direcció General del Servef la facultat de resoldre la convocatòria i se l'autoritza per a adoptar les mesures oportunes per al compliment i el desenvolupament d'esta orde i per a resoldre totes les incidències que es plantegen en la interpretació i l'execució.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra esta orde s'hi podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la publicació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això de conformitat amb el que establixen els articles 116 i 117 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú, i dels articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga exercir-se qualsevol altre que es considere procedent.
  
València, 26 de juny de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX I
  
Bases del I Concurs del Servef per a Joves Emprenedors.
  
1. Objecte del concurs
  
Premiar projectes empresarials viables que creen ocupació a la Comunitat Valenciana.
  
2. Beneficiaris
  
Els emprenedors menors de trenta anys residents a la Comunitat Valenciana que presenten un projecte empresarial viable que genere ocupació en l'àmbit territorial de la Comunitat Valenciana.
  
3. Documentació
  
Els emprenedors que desitgen concursar hauran de presentar:
  
- Instància adreçada al director general del Servef en la qual sol·liciten participar en el I Concurs del Servef per a Joves Emprenedors (annex II).
  
- Identificació del promotor o promotors del projecte.
  
- Memòria explicativa del projecte que continga (pla d'empresa):
  
- Definició i objecte del projecte.
  
- Lloc de realització del projecte.
  
- Viabilitat del projecte empresarial, amb detall dels aspectes tècnics de producció i comercialització.
  
- Pla d'inversions que calga realitzar, amb expressió detallada de les fonts de finançament.
  
- Nombre previst de llocs de treball que es vagen a crear.
  
- Forma jurídica que es va a constituir.
  
- Calendari d'actuacions.
  
- Dades curriculars dels promotors.
  
Amb la documentació citada, caldrà adjuntar escrit firmat per la persona representant de les entitats col·laboradores que se citen en l'annex III d'aquesta ordre. En l'escrit haurà d'aparéixer el suport que la citada institució atorga al projecte empresarial i l'adequació als requisits d'aquest concurs.
  
4. Lloc de presentació
  
El lloc de presentació serà, preferentment, el Registre d'Entrada del Servei Valencià d'Ocupació i Formació (Servef) de Conselleria d'Economia, Hisenda i Ocupació, situat a l'avinguda de Navarro Reverter núm.2, 46661 València, o en qualsevol altra forma de les establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Termini de presentació
  
El termini de presentació dels projectes començarà l'endemà de la publicació de l'ordre de convocatòria en el Diari Oficial de la Generalitat Valenciana i finalitzarà el dia 30 de setembre de 2002.
  
6. Criteris de valoració
  
a) Innovació i originalitat del projecte global.
  
b) Viabilitat econòmica, financera i tècnica.
  
c) Creació de llocs de treball.
  
d) Activitat principal. Prevaldran els projectes l'activitat principal dels quals s'inscriga dins dels següents àmbits:
  
- protecció i manteniment de zones naturals
  
- gestió de residus
  
- tractament d'aigües
  
- sanejament de zones contaminades
  
- implantació d'energies alternatives
  
- promoció del turisme rural
  
- promoció del turisme cultural
  
- vigilància i seguretat
  
- transports col·lectius
  
- desenvolupament cultural
  
- noves tecnologies de la informació i la comunicació
  
- atenció de xiquets, persones incapacitades i/o majors
  
- servicis a domicili
  
- assistència a joves en dificultat
  
- inserció de persones afectades per l'exclusió social.
  
7. Resolució
  
Per a la selecció dels projectes es constituirà una Comissió Avaluadora que estarà composta per:
  
President: Honorable Senyor conseller d'Economia, Hisenda i Ocupació de la Generalitat Valenciana.
  
Vicepresident. director general del Servef.
  
Vocals:
  
- El cap de l'Àrea de Gestió i Organització.
  
- El cap de l'Àrea de Promoció d'Ocupació i Economia Social.
  
- El cap de l'Àrea de Formació i Qualificació Professional.
  
- El cap de l'Àrea d'Inserció Laboral.
  
- El cap del Gabinet Tècnic.
  
Secretària: la cap del Servei d'Organització i Informació.
  
Constituïda la Comissió Avaluadora, s'aprovarà el barem que calga aplicar per a la selecció de projectes. La Comissió Avaluadora podrà crear un consell assessor d'experts amb la finalitat d'assessorar i d'agilitar el procés de selecció de projectes. La composició i les funcions del consell assessor seran establides pel director general del Servef.
  
Els acords que haja de prendre la Comissió seran aprovats per majoria simple dels seus membres, o si no n'hi ha, pel vot de qualitat del president. Es podran deixar premis deserts si la Comissió així ho aprova. La resolució de la Comissió Avaluadora serà pública i inapel·lable.
  
Es delega en el director general del Servef la resolució d'aquesta convocatòria, que es dictarà sobre la base de la resolució emesa per la Comissió Avaluadora. El termini màxim per a dictar resolució serà de dos mesos comptats des de la data d'acabament del termini de presentació.
  
La citada Comissió acordarà el dia i el lloc per a realitzar l'entrega de premis.
  
La Comissió Avaluadora i els òrgans del Servef podran publicar i difondre en els llocs i mitjans de comunicació que consideren pertinents els projectes premiats.
  
Els treballs que no resulten premiats podran ser retirats en el termini de tres mesos a partir de la notificació de la resolució de concessió del concurs. La resolució serà notificada a tots els participants i publicada en dos periòdics de difusió autonòmica, a la seu del Servef, als centres Servef de Formació, a la xarxa de centres Servef d'Ocupació i a les direccions territorials de Castelló, València i Alacant. Els treballs que no retiren en aquest termini quedaran a disposició del Servef.
  
El director general del Servef podrà seleccionar algun dels projectes finalistes a l'efecte d'oferir el seu suport institucional per a poder sol·licitar la qualificació com a empresa I+E.
  
8. Premis
  
S'estableixen els següents premis:
  
- primer premi: 1.500 euros,
  
- segon premi: 900 euros,
  
- tercer premi: 450 euros.
  
Aquestes dotacions estaran subjectes a les retencions fiscals pertinents de conformitat amb la legislació vigent a aquest efecte.
  
9. Acceptació de bases
  
La participació en el concurs implica l'acceptació d'aquestes bases.
  
ANNEX III
  
Entitats que col·laboren en el I Concurs Servef per a Joves
  
Emprenedors
  
Entitats col·laboradores
  
FUNDACIÓ EMPRESA UNIVERSITAT D'ALACANT (FUNDEUN)
  
FUNDACIÓ UNIVERSITAT JAUME I - EMPRESA DE CASTELLÓ
  
FUNDACIÓ UNIVERSITAT - EMPRESA DE VALÈNCIA (ADEIT)
  
UNIVERSITAT DE VALÈNCIA
  
UNIVERSITAT POLITÈCNICA DE VALÈNCIA
  
FACULTAT ESTUDIS DE L'EMPRESA
  
FUNDACIÓ UNIVERSITÀRIA SANT PAU-CEU
  
ESIC, ESCOLA SUPERIOR DE GESTIÓ COMERCIAL
  
UNIVERSITAT MIGUEL HERNÁNDEZ
  
FLORIDA UNIVERSITÀRIA
  
FUNDESEM, FUNDACIÓ PER AL DESENVOLUPAMENT EMPRESARIAL
  
FUNDACIÓ ESTEMA